LIETUVOS RESPUBLIKOS

ĮMONIŲ FINANSINĖS ATSKAITOMYBĖS ĮSTATYMO 15, 16, 24 STRAIPSNIŲ PAKEITIMO

ĮSTATYMAS

2007 m. birželio 7 d. Nr. X-1179
Vilnius

(Žin., 2001, Nr. 99-3516; 2003, Nr. 123-5587; 2006, Nr. 78-3057)

1 straipsnis. 15 straipsnio 4, 5 ir 11 dalių pakeitimas

1. 15 straipsnio 4 dalyje po žodžio „standartais“ įrašyti žodžius „arba Tarptautiniais apskaitos standartais“ ir šią dalį išdėstyti taip:

„4. Finansinė atskaitomybė sudaroma vadovaujantis šiuo Įstatymu, Verslo apskaitos standartais arba Tarptautiniais apskaitos standartais ir kitais teisės aktais.“

2. Pakeisti 15 straipsnio 5 dalį ir ją išdėstyti taip:

„5. Įmonės, kurių vertybiniais popieriais prekiaujama reguliuojamose rinkose, finansinę atskaitomybę sudaro pagal Tarptautinius apskaitos standartus, o kitos įmonės gali pasirinkti finansinę atskaitomybę sudaryti pagal Verslo apskaitos standartus arba Tarptautinius apskaitos standartus ir toks pasirinkimas negali būti keičiamas anksčiau negu po 5 metų (išskyrus atvejį, kai įmonė tampa įmonių grupės įmone). Tarptautiniai apskaitos standartai mutatis mutandis taikomi laikantis šio Įstatymo nuostatų dėl Verslo apskaitos standartų.“

3. 15 straipsnio 11 dalyje išbraukti žodžius „likvidavimo bei“ ir šią dalį išdėstyti taip:

„11. Finansinę atskaitomybę įmonės sudaro pagal finansinių metų paskutinės dienos duomenis. Įvykiai, buvę nuo finansinių metų pabaigos iki finansinės atskaitomybės parengimo, registruojami Verslo apskaitos standartuose nustatyta tvarka. Jei yra priimtas sprendimas likviduoti ar reorganizuoti įmonę, ta įmonė turi parengti balansą ir pagal sprendimo priėmimo dienos duomenis, ir pagal reorganizavimo dienos duomenis.“

2 straipsnis. 16 straipsnio 2 ir 3 dalių pakeitimas

1. Pakeisti 16 straipsnio 2 dalį ir ją išdėstyti taip:

„2. Finansiniai metai gali būti keičiami ne dažniau kaip vieną kartą per 5 metus. Ši nuostata netaikoma, jeigu įmonė keičia savo finansinius metus į finansinius metus, sutampančius su kalendoriniais metais.“

2. Pakeisti 16 straipsnio 3 dalį ir ją išdėstyti taip:

„3. Įmonės, kuri pradeda ūkinę veiklą, finansiniai metai yra laikotarpis nuo jos įsteigimo dienos iki finansinių metų pabaigos. Įmonės, kuri keičia savo finansinius metus, finansinių metų pabaiga yra naujų finansinių metų pabaiga, jei laikotarpis nuo finansinių metų pradžios iki naujų finansinių metų pabaigos yra ne ilgesnis nei aštuoniolika mėnesių. Jei šis laikotarpis yra ilgesnis nei aštuoniolika mėnesių, nustatomi pereinamieji finansiniai metai, kurių pradžia yra senų finansinių metų pabaiga, o pabaiga – naujų finansinių metų pradžia.“

3 straipsnis. 24 straipsnio pavadinimo pakeitimas ir 2 dalies pripažinimas netekusia galios

1. 24 straipsnio pavadinime vietoj žodžių „ataskaitų formos“ įrašyti žodį „ataskaitos“ ir pavadinimą išdėstyti taip:

„24 straipsnis. Finansinės atskaitomybės ataskaitos“.

2. 24 straipsnio 2 dalį pripažinti netekusia galios.

4 straipsnis. Baigiamosios nuostatos

1. Šis įstatymas įsigalioja nuo 2007 m. liepos 1 d.

2. Pagal šį įstatymą rengiama 2007 m. liepos 1 d. ir vėliau prasidedančių ataskaitinių laikotarpių finansinė atskaitomybė.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS